‘Malema sal agterkom hoeveel mense verwerp wel sy rassehaat’Mmusi Maimane, leier van die DA. Mmusi Maimane, leier van die DA, het Sondag gesê Julius Malema, leier van die EFF, begaan ŉ fout as hy dink baie ander mense deel sy rassistiese sienswyses. Hy het bygevoeg hy sal binnekort agterkom hoeveel mense verwerp wel sy “rassistiese haat”. Maimane het in Port Elizabeth gesê toe die DA ŉ koalisie aangegaan het met kleiner partye om Nelson Mandelabaai (NMB) ná die plaaslike verkiesings te bestuur, is deur almal ooreengekom dat NMB nooit weer sou terugkeer na die wetteloosheid en diefstal van die ANC nie. Maimane sê Malema wil nou NMB teruggee aan die korrupte ANC – nie weens korrupte regering of iets wat die regering verkeerd gedoen het nie, maar omdat “die burgemeester van PE ŉ wit man is”. Malema het destyds gesê: “Ons gaan ŉ burgemeester van PE verwyder, ons gaan vir jou, wit man, ons gaan die keel afsny.” Malema sal binnekort vasstel hoeveel mense verwerp sy dreigemente van geweld en sy beledigings, het Maimane gewaarsku. “Nóg burgemeester Trollip nóg die DA sal toestaan en kyk hoe die EFF hul rassistiese aanvalle van stapel stuur. Ons verwerp dit en ons sal saamstaan en veg.” “Ons sal seëvier, want die meeste mense wil net vooruitkom in die lewe en geleenthede gebruik om vir hulself en hul gesinne ŉ beter lewe te skep. Hulle gee om oor eerlikheid en verantwoordbaarheid, nie rassisme en geweld nie. Die DA sal seëvier, want ons glo ons krag as land lê in ons diversiteit. Ons glo in die Grondwet – Suid-Afrika behoort aan almal wat daarin woon.” Maimane het gesê Malema se dreigemente oor NMB sal in sy gesig opblaas en die mense sal hom straf. “Die mense van NMB wil nie die ANC terughê hier nie. Die mense in dié stad, veral jonges wat sukkel om werk te kry, wil ŉ regering hê wat hulle help om ŉ voet in die deur te kry. Een manier waarop ons dit doen, is deur ons internskap vir jong werksoekers. Die week se tussenverkiesinguitslae in Wyk 1 is ŉ teken van die dinge wat kom; die DA groei, die ANC krimp en ons moenie eens die EFF noem nie.”